Grafika: Toename in alle kontakmisdaad in SA(Argieffoto: SA Polisie) Die Suid-Afrikaanse Polisiediens (SAPD) het Woensdag aangekondig dat alle kontakmisdaad, wat moord en verkragting insluit, tussen Julie en September vanjaar met 18,5% vergeleke met dieselfde tydperk verlede jaar toegeneem het. Dié syfers is tydens ŉ voorlegging van die misdaadstatistieke vir die tweede kwartaal aan die parlementêre portefeuljekomitee vir polisie bekendgemaak. “Suid-Afrika het ŉ teelaarde vir beroepsmisdadigers geword,” het Ian Cameron, hoof van gemeenskapsveiligheid by Action Society, oor die jongste statistieke gesê. “Dis ŉ bloedbad. Dit sal waarskynlik die bloederigste jaar wees wat Suid-Afrika in die afgelope twee dekades beleef het. Daar is eintlik net een rede daarvoor, naamlik dat ŉ politieke party tot ŉ onomkeerbare punt ingemeng het, veral wat die vervolgingsproses betref, asook die ondersoek- en proaktiewe prosesse om misdaad te bekamp.” Volgens die polisie het moord in die tweede kwartaal vanjaar met 13,6% gestyg, wat beteken dat 841 meer moorde as tussen Julie en September verlede jaar gepleeg is. Poging tot moord het met bykans 20% toegeneem, nadat 998 meer gevalle in dié tydperk vanjaar by die polisie aangemeld is. Seksuele oortredings het van 11 964 tot 13 283 toegeneem (11%), terwyl aanranding met die doel om ernstig te beseer van 35 625 gevalle tot 41 251 (15,8%) gestyg het. Algemene aanranding en roof het onderskeidelik met 19,5% en 25% toegeneem, en roof met verswarende omstandighede het met 22% gestyg. Cameron meen die SAPD is geheel en al gekaap deur korrupte persone, en dat dit daarom nie doeltreffend kan funksioneer nie. “Daar is boonop geen manier dat misdadigers suksesvol vervolg kan word indien ŉ ondersoek nie behoorlik uitgevoer kan word nie. Dit skep ŉ moeilike situasie. Die hele strafregstelsel is besig om te vou weens ŉ korrupte nasionale regering.” Hier is die vyf grootste oorsake van moord: